په کندوز کې امنیتي چارواکو څرګنده کړې، چې پولیسو هغه کس نیولی، چې تېره ورځ یې د خپلې کورنۍ پر غړیو ډزې کړې او اووه کسان یې وژلي وه۔

د کندوز امنیه قومندانۍ ویاند هجرت الله اکبري ویلي، چې دا پېښه پرون د امام صاحب ولسوالۍ په کنم کلي کې رامنځته شوې ده۔

هغه زیاتوي؛ د کنم کلي یوه اوسیدونکي پر ډزو خپل ورور، ورینداره او پېنځه وریرونه وژلي او دوه نور یې ټپیان کړي دي۔

د نوموړي د څرګندونو له مخې؛ مړه شوي کسان ۴ نرینه او درې ښځینه دي او د دې کورنۍ دوه ماشومان ټپیان شوی دي۔

اکبري وایي، چې په دې پېښه کې له ۴ څخه تر ۱۲ کلونو پورې ماشومان هم وژل شوي دي۔

نوموړي زیاته کړې، چې له نیول شوي کس سره یو کلاشینکوف او یوه تومانچه هم پولیسو تر لاسه کړي دي۔

د سیمې اوسیدونکي وايي، چې دا پېښه د ځمکې پر سر د لانجې له کبله رامنځته شوې ده